Οι θεατρικές τεχνικές ως μέσο διδασκαλίας και επίτευξης των στόχων της φυσικής αγωγής στην πρωτοβάθμια εκπαίδευση
Authors: Χρηστινίδης Γεώργιος 
Published: December 2023

Ο σκοπός της παρούσας έρευνας ήταν να ερευνηθεί αν οι θεατρικές τεχνικές μπορούν να χρησιμεύσουν ως μέσο διδασκαλίας κι επίτευξης των στόχων της Φυσικής Αγωγής στην πρωτοβάθμια εκπαίδευση. Πιο συγκεκριμένα να ερευνηθεί αν η δραματοποίηση και το θεατρικό παιχνίδι μπορούν να χρησιμοποιηθούν ως εκπαιδευτικά εργαλεία για την εκμάθηση (ποιοτικά και ποσοτικά) αθλητικών δεξιοτήτων (πάσα μανσέτα και σερβίς από κάτω), την αγωνιστική απόδοση και τη γνώση των κανονισμών της Πετοσφαίρισης. Επίσης αν επιδρούν στη βελτίωση στάσεων/απόψεων και ικανοποίησης από τη Φυσική Αγωγή, καθώς και στην επίδραση αυτών των θεατρικών τεχνικών στις γνώσεις και αντιλήψεις ως προς τη χρήση των δεξιοτήτων ζωής. Τέτοιες δεξιότητες ήταν ο καθορισμός στόχων, η μετατροπή αρνητικών σε θετικές σκέψεις και η μεταφορά των δεξιοτήτων ζωής στην καθημερινότητα. Ως δευτερεύων στόχος που τέθηκε, ήταν να διερευνηθεί αν υπήρχαν διαφορές φύλου μεταξύ των ομάδων και των μετρήσεων. Οι συμμετέχοντες ήταν 137 μαθητές/τριες (71 αγόρια και 66 κορίτσια) της Γ’ τάξης του δημοτικού σχολείου, ηλικίας 8-9 ετών (ΜΟ=8,07, ΤΑ=.83). Οι συμμετέχοντες δεν είχαν διδαχθεί καθόλου βόλεϊ. Οι μαθητές/τριες χωρίσθηκαν τυχαία σε τρεις ομάδες, την ομάδα δραματοποίησης (ΟΔΡ, Ν=48), την ομάδα θεατρικού παιχνιδιού (ΟΘΠ, Ν=43) και την ομάδα ελέγχου (ΟΕ, Ν=46). Η έρευνα πραγματοποιήθηκε στους χώρους των σχολείων κατά τη διάρκεια των μαθημάτων της Φυσικής Αγωγής, διήρκεσε τέσσερις εβδομάδες με δυο διδακτικές ώρες ανά εβδομάδα. Κατά την εφαρμογή του παρεμβατικού προγράμματος στις δύο πειραματικές ομάδες ΟΔΡ και ΟΘΠ διδάχτηκαν οι αθλητικές δεξιότητες και τα γνωστικά αντικείμενα με τη μέθοδο της δραματοποίησης και του θεατρικού παιχνιδιού αντίστοιχα, ενώ στην ομάδα ελέγχου ΟΕ οι ίδιες δεξιότητες και αντικείμενα με τον τυπικό τρόπο διδασκαλίας του μαθήματος της Φυσικής Αγωγής και σύμφωνα με το αναλυτικό πρόγραμμα. Για την αξιολόγηση των δεξιοτήτων χρησιμοποιήθηκαν τα τεστ των Bartlett, Smith, Davis και Peel (1991) για την πάσα και της AAHPERD (1965) για την μανσέτα και το σερβίς, τροποποιημένα για την ηλικία των παιδιών. Η πρώτη μέτρηση έγινε πριν από την εφαρμογή του παρεμβατικού προγράμματος, η δεύτερη αμέσως μετά από την εφαρμογή της παρέμβασης και η μέτρηση διατήρησης δεξιοτήτων 2 εβδομάδες μετά την τελική μέτρηση χωρίς να έρθουν σε επαφή με βόλεϊ. Η διαδικασία των μετρήσεων βιντεοσκοπήθηκε για να αξιολογηθεί η ποιοτική εκτέλεση (τεχνική) των δεξιοτήτων, αφού εξετάστηκε η ενδοπροσωπική και διαπροσωπική αξιοπιστία των δυο παρατηρητών. Η αξιολόγηση των γνωστικών στόχων, των στάσεων και ευχαρίστησης από τη Φυσική Αγωγή και των δεξιοτήτων ζωής έγινε με τη συμπλήρωση ερωτηματολογίων από τους μαθητές/τριες στο τέλος του παρεμβατικού προγράμματος, καθώς και με δειγματοληπτική συνέντευξη. Η ανάλυση διακύμανσης με επαναλαμβανόμενες μετρήσεις έδειξε ότι υπήρχε στατιστικά σημαντική αλληλεπίδραση των παραγόντων μέτρηση και ομάδα σε όλες τις μεταβλητές. Τα αποτελέσματα έδειξαν ότι δεν υπήρχαν στατιστικά σημαντικές διαφορές στην αρχική μέτρηση, ενώ υπήρξαν στατιστικά σημαντικές διαφορές μετά την εφαρμογή του παρεμβατικού προγράμματος, βελτιώθηκαν όλες οι ομάδες, με τις πειραματικές ομάδες ΟΔΡ και ΟΘΠ να είναι καλύτερες από την ΟΕ και την ΟΔΡ να παρουσιάζει καλύτερα αποτελέσματα σε όλες τις μετρήσεις. Συμπερασματικά η χρήση της δραματοποίησης και του θεατρικού παιχνιδιού αποτελούν χρήσιμα εργαλεία στο μάθημα της ΦΑ, για να επιτευχθούν οι στόχοι της.